Dont a ra an anv Mezopotamia eus ar gregach, ha talvezout a ra kement hag etre stêrioù. War an div stêr-se eo diazezet brud ha pinvidigezh ar vro. Gant o dour e c'helled doura an douaroù hag evel-se e c'hellas al labour-douar mont war-raok. En div stêr e oa stank ar pesked ha war o ribloù e oa puilh al loened gouez hag al laboused. An douaroù strujus a daole boued a-walc'h evit an dud a oa o chom er c'hêrioù. E kreisteiz Mezopotamia, just a-walc'h, e teuas ar c'hêrioù kentañ war wel. Dont a rejont da vezañ lec'hioù kreiz evit ar c'henwerzh, an artizanerezh, ar velestradurezh hag an difenn. Annezidi Mezopotamia a implije ar pri d'ober brikennoù evit sevel o ziez, ha d'ober taolennoù evit skrivañ.